ຂປລ. ໃນກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ IX ວັນທີ 29 ມິຖຸນາ 2022 ພາຍໃຕ້ການເປັນປະທານຂອງ ທ່ານນາງ ສູນທອນ ໄຊຍະຈັກ ຮອງປະທານສະພາແຫ່ງຊາດ, ທ່ານ ມະໄລທອງ ກົມມະສິດ ລັດຖະ ມົນຕີກະຊວງອຸດສາຫະກຳ ແລະ ການຄ້າ ໄດ້ສະເໜີຮ່າງກົດໝາຍວ່າດ້ວຍ ການສົ່ງເສີມຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ ສະບັບປັບປຸງ ເຊິ່ງປະກອບມີ XI ພາກ, 5 ໝວດ ແລະ 72 ມາດຕາ, ພ້ອມນີ້ ກໍໄດ້ປ່ຽນຊື່ກົດ ໝາຍຈາກ ກົດໝາຍວ່າດ້ວຍການສົ່ງເສີມ ວິສາຫະກິດຂະໜາດນ້ອຍ ແລະ ກາງ ມາເປັນ ກົດໝາຍວ່າດ້ວຍການສົ່ງເສີມ ຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ ໂດຍໄດ້ເພີ່ມ ຈຸນລະວິສາຫະກິດເຂົ້າຕື່ມ ເຊິ່ງການປັບປຸງເນື້ອໃນ ແມ່ນໄດ້ຕັດອອກຈຳນວນ 6 ມາດຕາ, ປັບປຸງເນື້ອໃນ 30 ມາດຕາ ແລະ ສ້າງໃໝ່ 23 ມາດຕາ.
ທ່ານ ມະໄລທອງ ກົມມະສິດ ໄດ້ໃຫ້ຮູ້ກ່ຽວກັບ ຄວາມຈຳເປັນໃນການປັບປຸງກົດ ໝາຍສະບັບດັ່ງກ່າວວ່າ: ວິສາຫະກິດຂະໜາດນ້ອຍ ແລະ ກາງ ຂຽນຫຍໍ້: ວນກ ຂຽນຫຍໍ້ເປັນພາສາອັງກິດ SME ແມ່ນມີບົດບາດ ຢ່າງຕັ້ງໜ້າຕໍ່ກັບການພັດທະນາເສດຖະກິດ-ສັງຄົມ ຂອງ ສປປ ລາວ ເປັນຕົ້ນ ແມ່ນການຜະລິດສິນຄ້າ, ການດໍາເນີນ ການຄ້າ ແລະ ການບໍລິການ, ຊ່ວຍສ້າງວຽກເຮັດງານທໍາ, ສ້າງລາຍຮັບ ແລະ ຍົກສູງຊີວິດການເປັນຢູ່ຂອງປະຊາຊົນ ກໍຄື ການສ້າງປະຖົມປັດໄຈໃຫ້ແກ່ການຫັນເປັນອຸດສາຫະກໍາ ແລະ ທັນສະໄໝເທື່ອລະກ້າວ, ປະກອບສ່ວນໃຫ້ ເສດຖະກິດ-ສັງຄົມ ມີການຂະຫຍາຍຕົວຢ່າງຕໍ່ເນື່ອງ. ອີງຕາມຜົນການສໍາຫລວດເສດຖະກິດທົ່ວປະເທດ ປີ 2020 ຈໍານວນ ຈຸນລະວິສາຫະກິດ, ວິສາຫະ ກິດຂະໜາດນ້ອຍ ແລະ ກາງ (MSME) ກວມເອົາ 99,8% ຈາກການລົງສໍາຫລວດຕົວຈິງຫົວໜ່ວຍທຸລະກິດ ຈໍານວນ 133.997 ຫົວໜ່ວຍ. ໃນນີ້, ຈຸນລະວິສາຫະກິດ ແມ່ນກວມເອົາ 94%. ນອກນີ້ ວຽກງານສົ່ງເສີມ SME ຍັງຖືກບັນຈຸເຂົ້າໃນວາລະແຫ່ງຊາດ ກ່ຽວກັບການແກ້ໄຂຄວາມຫຍຸ້ງຍາກດ້ານ ເສດຖະ ກິດ-ການເງິນ (2021-2023). ເຊິ່ງຜ່ານການຄົ້ນຄວ້າ ແລະ ວິໄຈ ຂໍ້ມູນຕ່າງໆທີ່ກ່ຽວຂ້ອງເຫັນວ່າ ມີຄວາມຈໍາເປັນຕ້ອງປັບປຸງກົດໝາຍໃຫ້ ສອດຄ່ອງກັບສະພາບການຂະຫຍາຍຕົວຂອງເສດ ຖະກິດໃນຍຸກປັດຈຸບັນ ເປັນຕົ້ນ ຈຸນລະວິສາຫະກິດ ແມ່ນເປັນວິສາຫະກິດທີ່ກວມເອົາອັດ ຕາສ່ວນຫລາຍໃນຈໍານວນວິສາຫະກິດທັງໝົດ ຢູ່ ສປປ ລາວ ເຊິ່ງເຫັນວ່າຄວນ ໃຫ້ຄວາມສໍາຄັນສູງຂຶ້ນ ແລະ ກໍານົດໃຫ້ແຈ້ງຕື່ມໃນການສົ່ງເສີມວິສາຫະກິດດັ່ງກ່າວ ເປັນຕົ້ນ ກົດໝາຍ ສະບັບປັດຈຸບັນ ແມ່ນ “ກົດໝາຍວ່າດ້ວຍການສົ່ງເສີມ ວິສາຫະກິດ ຂະໜາດນ້ອຍ ແລະ ກາງ-SME” ຄວນປ່ຽນ ຊື່ເປັນ “ກົດໝາຍວ່າດ້ວຍການສົ່ງເສີມຈຸນລະວິສາຫະກິດ, ວິສາຫະກິດຂະໜາດ ນ້ອຍ ແລະ ກາງ-MSME”.
ພາຍຫລັງທີ່ກົດໝາຍສະບັບດັ່ງກ່າວ ໄດ້ຖືກຮັບຮອງ ແລະ ປະກາດໃຊ້ຢ່າງເປັນທາງການແລ້ວ ຈະມີນິຕິກຳທີ່ຊັດເຈນ ໂດຍສະເພາະແມ່ນມີນະໂຍບາຍສົ່ງເສີມ MSME ທີ່ລະອຽດ, ຈະແຈ້ງ ແລະ ແທດເໝາະກັບສະພາບຕົວຈິງ ຢູ່ ສປປ ລາວ, ຈະເຮັດໃຫ້ການຈັດຕັ້ງປະຕິບັດວຽກງານສົ່ງເສີມ MSME ໃນທົ່ວປະເທດມີຄວາມເປັນເອກະພາບ, ເປັນລະບົບ ແລະ ມີຜະສິດທິຜົນສູງ, ເຮັດໃຫ້ MSME ໄດ້ຮັບການພັດທະນາ ແລະ ມີການຂະຫຍາຍຕົວ ທັງປະລິມາ ແລະ ຄຸນນະພາບ, ປະກອບສ່ວນແກ່ການສ້າງວຽກເຮັດງານທຳ ໃຫ້ປະຊາຊົນລາວຢ່າງກວ້າງຂວາງ ແລະ ທົ່ວເຖິງ, ປັບປຸງຊີວິດການເປັນຢູ່ຂອງປະຊາຊົນລາວ ໃຫ້ດີຂຶ້ນເປັນກ້າວໆ.
ຂ່າວ: ສົມຫວັງ
ພາບ: ເກດສະໜາ